Golden Valley se goue kind | George Herald
Golden Valley se goue kind
Wednesday, 20 January 2010, 15:15
William en Trudie Niehaus se hond Muffin maak grappies voor die kamera.
GEORGE - Die 17-jarige William Constable het die wonderlike eer te beurt geval om saam met 14 ander tienerakteur van regoor die land, deel te neem aan die produksie Vaselinetjie. William is raakgesien tydens 'n deelname aan Die Stad Kaapstad Tienertoneelkompetisie en gekies om deel te vorm van die Vaselinetjie-produksie wat by sowel die Suidoosterfees in Kaapstad (28 - 31 Januarie) as die KKNK in April vanjaar in Oudtshoorn te siene is.
Die toneelstuk is gebaseer op die tienerroman van Anoeschka von Meck, wat handel oor die lewensverhaal van 'n weeskind wat as 'n wit babadogtertjie deur 'n bruin ouerpaar aangeneem is.
Die bekroonde regisseur Henry Mylne, asook bekende 7de Laan-akteurs soos Vinette Ebrahim (Charmaine) en Theodore Jantjies (Zander) is by die produksie betrokke.
Met 'n swartraambrilletjie op sy neus en 'n breë glimlag gesels William Constable oor sy grootwordjare in Golden Valley, Blanco.
Hierdie sensitiewe kind het sy pa vroeg in sy lewe verloor en hulle moes die plaas waar hy gewerk het verlaat toe William maar ses jaar oud was. William het vir jare saam met sy ma, sy jonger boetie en ouer suster tussen familielede rondgeswerf.
Die afgelope ses jaar word die gesin onderhou deur sy suster se lewensmaat, Mervin Losper, wat met sy aankoms hul lewens totaal verander het.
'n Yster in wording
Nie alleen was William die verkose hoofseun in graad 9 by Kretzenshoop nie, maar hy het ook 'n beurs ontvang wat sy klasgelde vir graad 10 tot 12 by Hoërskool Outeniqua betaal het.
Daar het William as dans- en dramastudent ontwikkel onder die sorg van onder andere Louise Louw, die skool se dramaonderwyser, asook Trudie Niehaus van Trudie Niehaus Woordkuns, wat vir William privaat dramalesse gee.
Hy sê dat die saadjie reeds jare gelede geplant is deur 'n wonderlike juffrou in lewensoriëntering, Barbara Moodley, by Kretzenshoop.
Hy spog reeds met 'n toekenning as die beste senior deelnemer in die Spraak en Drama afdeling van die George Eistedford, asook die beste graad 12 leerder in Dans en Drama by Hoërskool Outeniqua.
'n Toekoms op die planke
William het pas gehoor dat hy aanvaar is by die Universiteit van Kaapstad vir 'n onderwysgraad met dans as hoofvak.
Dit is 'n groot stap vir William wat daarvan droom om eendag terug te ploeg in sy gemeenskap. Hy wil graag dans en drama gebruik in opheffingswerk om kinders te wys dat daar altyd iets is om voor te lewe. "Ek sien uit na groei, ek wil meer volwasse raak," sê William, wat wens dat daar 'n graad 13 op skool was. Sy skooljare was van die gelukkigste tye in sy lewe.
Alhoewel William met 'n beurs studeer is fondse maar skraps en is daar heelwat wat steeds uit sy eie sak sal moet kom. Enigeen wat 'n bydrae wil lewer of gesels oor 'n moontlike fondsinsameling vir William is welkom om Trudie te skakel by 072 491 7101 of e-pos by swanpts@absamail.co.